Антон Матвеенка

**Антон Матвеенка** (нарадзіўся 3 верасьня 1986 году) — беларускі футбаліст, паўабаронца.

## Кар’ера
Выхаванец магілёўскага футболу, доўгі час гуляў за мясцовы «Дняпро». У 2010 годзе выступаў за менскае «Дынама», але ў хуткім часе вярнуўся ў Магілёў. Застаўся ў «Дняпры» пасьля ягонага вылету з Найвышэйшай лігі паводле вынікаў сэзону 2011 году. Дапамог магілёўскаму клюбу паводле вынікаў наступнага сэзону вярнуць месца ў эліце, стаў адным з найлепшых гульцоў Першай лігі.

### «Гомель»
У студзені 2013 году перайшоў у «Гомель». У «Гомлі» пачаў выкарыстоўвацца на пазыцыі нападніка, але да таго гуляў выключна ў якасьці паўабаронцы. Адразу стаў асноўным гульцом і ў выніку з 10 галамі быў найлепшым бамбардзірам клюбу ў сэзоне 2013 году.

Пачатак сэзону 2014 году прапусьціў праз траўмы. У траўні 2014 году вярнуўся на поле, але спачатку толькі выходзіў на замену. Толькі ў ліпені 2014 году замацаваўся ў асноўным складзе. Пачаў выкарыстоўвацца на пазыцыі правага паўабаронцы, на якой і дагуляў да канца сэзону 2014 году. У канцы лістапада 2014 году пакінуў «Гомель» па заканчэньні кантракта.

### «Тарпэда-БелАЗ»
22 студзеня 2015 году Антон прыбыў на прагляд у жодзінскае «Тарпэда-БелАЗ». У гэты ж дзень падпісаў кантракт з аўтазаводцамі. Быў гульцом асновы тарпэдаўцаў, але ня даў рады. У 12 матчах за жодзінцаў, зь якіх 11 у чэмпіянаце Беларусі і 1 у Лізе Эўропы, адзначыўся толькі адной галявой перадачай. У ліпені 2015 году кантракт з «Тарпэда-БелАЗ» быў скасаваны.

### «Кайсар»
Яшчэ ў якасьці футбаліста «Тарпэда-БелАЗ» Матвеенка ў чэрвені 2015 году праходзіў прагляд у казаскім «Кайсары». У ліпені афіцыйна стаў гульцом клюбу з Кызыларды. Трывала гуляў у асноўным складзе, але ня здолеў выратаваць клюб ад вылету з Прэм’ер-лігі. Па заканчэньні сэзону ў лістападзе 2015 году пакінуў «Кайсар».

### Вяртаньне ў Беларусь
У студзені 2016 году далучыўся да складу «Белшыны». У ліпені 2016 году скасаваў кантракт зь «Белшынай» і перайшоў у «Менск», дзе замацаваўся ў якасьці правага паўабаронцы. Па заканчэньні сэзону 2016 году пакінуў сталічны клюб.

### «Віцебск»
У студзені 2017 году некаторы час трэнаваўся з магілёўскім «Дняпром», але неўзабаве стаў гульцом «Віцебска». У складзе віцебскага клюбу адразу стаў гульцом асновы. У сэзоне 2017 году выступаў пераважна на пазыцыі левага паўабаронцы. У сэзоне 2018 году з 12 галамі быў найлепшым бамбадзірам каманды, дапамог ёй заняць высокае чацьвертае месца ў чэмпіянаце Беларусі, а сам трапіў у сьпіс 22 найлепшых гульцоў чэмпіянату. У 2019—2021 гадах заставаўся трывалым гульцом асновы віцебчукоў. У студзені 2022 году падоўжыў кантракт з «Віцебскам». У сэзоне 2022 году пачаў часьцей выходзіць на замену. У студзені 2023 году, не зважаючы на страту «Віцебскам» месца ў Першай лізе, пастанавіў сабе застацца ў клюбе на новы сэзон. У пачатку 2024 году завяршыў прафэсійную кар’еру.

## Дасягненьні
* У сьпісе 22 найлепшых футбалістаў чэмпіянату Беларусі: 2018

## Статыстыка

## Крыніцы

## Вонкавыя спасылкі
* Профіль на сайце «Гомелю»
* Статыстыка «ПБ-Инфо»

Катэгорыя:Нарадзіліся ў Магілёве
Катэгорыя:Беларускія футбалісты
Катэгорыя:Футбалісты клюбу «Дняпро» Магілёў
Катэгорыя:Футбалісты клюбу «Дынама» Менск
Катэгорыя:Футбалісты клюбу «Гомель»
Катэгорыя:Футбалісты клюбу «Тарпэда-БелАЗ» Жодзін
Катэгорыя:Футбалісты клюбу «Кайсар» Кызыларда
Катэгорыя:Футбалісты клюбу «Белшына» Бабруйск
Катэгорыя:Футбалісты клюбу «Менск»
Катэгорыя:Футбалісты клюбу «Віцебск»